钦定古今图书集成/方舆汇编/职方典/第1266卷 > 辰州府风俗考 府志
## 钦定古今图书集成/方舆汇编/职方典/第1266卷 > 辰州府风俗考 府志

本府。〈沅陵县附郭。〉

辰郡山多田少，刀耕火种，力厚者贸易江湖，力薄者资生缠巿。秸糈之计，每以各县为庾。然其民赋性淳朴，山谷间至有皓首不识官府者，然不无崇巫歌死之陋习。迩来士大夫之家，攻《诗》《书》，敦古礼，即齐民子弟亦知诵读。一切降鬼慰丧之陋，渐以移易。第崇尚浮华，浸淫虚伪，大非正嘉之风矣。

泸溪县

僻处山谿，密迩猺獠。语言衣服，最尚朴素。然丧礼多用浮屠，祷祠必先巫祝。今士知尚学，民知守礼，非复“五谿” 之旧矣。

辰溪县

“民劳稼穑，士惜羽鳞。” 隆、万以来，文风渐振，虽鄙啬太过，然亦养生之策，不犹愈于奢侈乎？《溆浦县》

男事耕耨，女勤纺织。入官者多尚名节，作士者亦务《诗》书，但刻悍滑稽，盗繁讼健，馀风尚未殄耳。

沅州

《汉？西南志》：“俗好巫鬼。”

《地理志》：“嗜好居处，颇与巴、渝同俗。”

《唐史》：“武陵夜郎，其俗喜巫鬼。每祀，歌竹枝鼓吹，男子勤乎耕学，妇女慎于闺门，至今不易。黔阳县。”

士兢儒，民力穑。近者人文渐盛，而士多豪侠，人尚忿争，岂风俗之一变乎？

麻阳县

依山而居，临水而渔，昔称简朴，近洊浇漓。侨寓者轻僄无深藏，而土著者役役于小忿。盖比岁苗扰，而风俗亦移矣。然士大夫雅惜名节，挽而至道，岂患无人哉？